হুসাইন-ম্যাকমাহন চুক্তি
হুসাইন-ম্যাকমাহন চুক্তি ছিল প্রথম বিশ্বযুদ্ধের সময় হুসাইন বিন আলী ও মিশরের ব্রিটিশ হাইকমিশনার স্যার হেনরি ম্যাকমাহনের মধ্যে উসমানীয় সাম্রাজ্যের অন্তর্ভুক্ত অঞ্চলের ব্যাপারে পত্রবিনিময় (১৪ জুলাই ১৯১৫ থেকে ৩০ জানুয়ারি ১৯১৬)। আরবরা ইতোমধ্যেই উসমানীয়দের বিরুদ্ধে একটি বড় আকারের বিদ্রোহের ব্যাপারে ভাবছিল। ব্রিটিশরা আরবদের বিদ্রোহে উৎসাহ দেয়ার মাধ্যমে উসমানীয় সাম্রাজ্যকে দুর্বল করে তোলে। ১৯১৪ সালের নভেম্বরের পর থেকে উসমানীয়রা জার্মানদের মিত্র ছিল। চিঠিতে উল্লেখ করা হয় যে আরবরা যুক্তরাজ্যের অনুকূলে বিদ্রোহ করবে এবং বিনিময়ে যুক্তরাজ্য আরব স্বাধীনতাকে স্বীকার করে নেবে। পরবর্তীতে ১৯১৬ সালের যুক্তরাজ্য ও ফ্রান্সের মধ্যে অনুষ্ঠিত সাইকস-পিকট চুক্তি প্রকাশিত হয়ে পড়ার পর জানা যায় যে এ দুটি দেশ প্রতিশ্রুত আরব রাষ্ট্রকে বিভক্ত ও অধীনস্থ করার পরিকল্পনা করছে।